শিবপুরে সুনীলদাদের বাড়ি পৌঁছে তাঁর বাবার খোঁজ করতে দু’এক জন কর্মচারী গোছের লোক কোথা থেকে এসেছি, আসার কারণ জিগ্যেস করলে, সুনীলদা পাঠিয়েছেন শুনেই তাঁর বাবার কাছে নিয়ে গেলেন। ইজিচেয়ারে বসা বৃদ্ধ মানুষটি চিঠিটি পড়ে আমার দিকে চোখ বোলাতে লাগলেন। বুঝলাম জরিপ করছেন। সুনীলদা পাঠিয়েছেন— সাবেকি বাড়ির অন্দর মহলে সে খবর পৌঁছে গিয়েছে, তা টের পেলাম মহিলাদের উঁকিঝুঁকিতে। সুনীলদার বাবা এক পরিচারিকাকে ডেকে আমাকে সুনীলদার মায়ের কাছে নিয়ে যেতে বললেন। সুনীলদার মা আমার কাছ থেকে ছেলের নানা খোঁজ খবর নিলেন। মেয়ের দুর্ঘটনার খবর সুনীলদা তাঁর বাবা-মা তো বটেই, কাউকেই না বলতে নির্দেশ দিয়ে দিয়েছিলেন। কিন্তু সুনীলদার বৌদিরা আমাকে প্রায় জেরা করে ছুটকি অর্থাৎ সোমার দুর্ঘটনার বিষয়টি হালকাভাবে জেনে গেলেন। আমি তাঁদের বললাম, তেমন কিছু চোট লাগেনি। ডাক্তাররা বলেছেন, ভয়ের কিছু নেই। সুনীলদার মা-বাবাকে কিছু জানাতে বারণ করে দিলাম আমি।